มีการวิเคราะห์ว่า สาเหตุหลักของการที่มีพนักงานอุตสาหกรรมเทคโนโลยีของสหรัฐอเมริกากว่า 46,000 คนที่ถูกเลย์ออฟในช่วงต้นปี 2023 มาจากอะไรบ้าง
ข้อมูลจาก Crunchbase ระบุว่า มีพนักงานอุตสาหกรรมเทคโนโลยีของสหรัฐอเมริกากว่า 46,000 คนที่ถูกเลย์ออฟในช่วงต้นปี 2023 ที่ผ่านมา ซึ่งตัวเลขนี้ได้รวมการเลย์ออฟพนักงานของ Microsoft จำนวน 10,000 คน และการเลย์ออฟของ Alphabet บริษัทแม่ของ Google อีก 12,000 คนเอาไว้แล้ว ส่วนในปี 2022 พบว่ามี Tech Company ทั้งที่อยู่ในตลาดหุ้นและยังเป็นระดับสตาร์ทอัพของสหรัฐอเมริกา เลย์ออฟพนักงานไปมากกว่า 107,000 ตำแหน่งด้วยเช่นกัน

มีการวิเคราะห์ว่า สาเหตุหลักของปรากฏการณ์นี้มาจากอัตราเงินเฟ้อของสหรัฐอเมริกาที่พุ่งสูงอย่างต่อเนื่อง จึงทำให้หลายบริษัทเลือกใช้นโยบายรัดเข็มขัดในระดับเข้มข้น เช่น กรณีของ Twitter ที่มีการเลย์ออฟพนักงานออกครึ่งหนึ่งทันทีที่ Elon Musk เข้ามาบริหาร หรือกรณีของ Meta ที่เคยประกาศว่าจะลงทุนใน Metaverse 10,000 ล้านเหรียญสหรัฐ ก่อนจะลดการลงทุนลงเหลือ 6,000 – 7,000 ล้านเหรียญสหรัฐในเวลาต่อมา และมีการเลย์ออฟพนักงานร่วมด้วย

ส่วนอีกปัจจัยหนึ่งที่น่าสนใจไม่แพ้กันก็คือ มีการพบตัวเลขเงินลงทุนในธุรกิจสตาร์ทอัพของสหรัฐอเมริกาที่ลดลงเป็นครั้งแรก (เกิดขึ้นในช่วงไตรมาสแรกของปี 2022) โดยในช่วงเวลานั้น พบว่ามีผู้บริหารของ Y Combinator เคยออกมาเตือนบรรดาบริษัทและธุรกิจสตาร์ทอัพเอาไว้แล้วว่า เศรษฐกิจขาลงนั้นกำลังมา โดยมีการคาดการณ์ว่าช่วงเวลาที่แย่ที่สุดน่าจะมาถึงใน 6 – 12 เดือนข้างหน้า

ปัจจัยที่ 3 ที่นำไปสู่การเลย์ออฟกันอย่างต่อเนื่องก็คือ มูลค่าหุ้นในตลาดที่จะเห็นกันว่า หลายบริษัทมีมูลค่าหุ้นลดลงอย่างน่าตกใจ เช่น Tesla, Twitter, Netflix และ Meta ขณะที่บริษัทยักษ์ใหญ่อย่าง Apple, Microsoft, Qualcomm ที่เจ็บตัวน้อยที่สุดจากปี 2022 ก็ยังมีมูลค่าหุ้นลดลงถึง 25.49%, 27.34% และ 37.44% เช่นกัน
1.เทคโนโลยีทางการเงิน & การเงินดิจิทัล,4.ข่าวเศรษฐกิจและการเงิน,6.ข้อมูลการเงินรายบริษัท